**ДОКЛАД – АНАЛИЗ на IVА Група „Дъга“**

**ПРИОБЩАВАЩО ОБРАЗОВАНИЕ**

**за учебната 2020/2021 година**

В групата няма деца със специални образователни потребности. Затова от педагогическия екип се организираха единствено дейности за обща подкрепа на децата.

* Работа с деца, чийто майчин език не е български:

През изминалата учебна година приоритет в работата на педагогическия екип бе работата с 4 деца, чийто майчин език е различен от българския. Общата подкрепа на тези деца се осъществи в групови и индивидуални дейности, планирани и вписани в дневника на групата. Планираните очаквани резултати бяха обогатяване на активния речник на децата, придобиване на практически умения за правилно съгласуване на съществителни и прилагателни имена, практическо разграничаване на синоними и антоними, усъвършенстване на умението за създаване на кратък текст за събития настъпили в миналото и за събития, които предстоят, повишаване на умението за водене на диалог, засилена употреба на разширени прости и сложни съчинени и сложни съставни изречения с различни съюзни връзки, развитие на фонематичния слух и повишаване на звуковата култура на децата. Водеща дейност беше игровата – дидактически игри и задачи с висок емоционален интензитет. Педагогическото взаимодействие се осъществяваше по теми като: „Разкажи ми за твоя домашен любимец“, „Открий първия звук“, „Случки от вчера и днес, планове за утре“, „Червената шапчица“„ Измисли приказка“, „Рибарят и златната рибка“, „Довърши изречението“, „Тайната на Дядо Коледа“, „ Зимна радост“, „Момче и вятър“ и други.

В края на учебното време тези деца включиха нови думи в своя активен речник, усвоиха на практическа основа съгласуването по род и число на често употребявани от тях съществителни и прилагателни имена. Повишиха компетенциите си за създаване на кратък текст по преживяна случка. Всички деца имат първоначална представа за звукове. Участват в диалог по познати теми като си служат с различни по вид изречения. Все още се нуждаят от обогатяване на речника си, от внимателен избор на глаголните окончания в минало и в бъдеще време и от усвояване на фонемите в системата на българския книжовен език, но въпреки това при диагностициране постиженията на тези деца на изходно ниво, те показаха високо ниво, както по български език, така и по останалите направления, тоест развитието им е в норма, макар и владеенето на български език все още да не е достатъчно високо спрямо децата, чийто майчин език е българският.

* Работа с деца, нуждаещи се от логопедична подкрепа

Доротея има затруднения при изговора на думите. При Доротея се наблюдава неясен изговор на гласните звукове и липса на изговор при голяма част от съгласните звукове. С детето работи логопед от център за обществена подкрепа. Забелязва повишение на способността за артикулация, но детето все още се нуждае от подкрепа. Добре е работата с логопед да продължи и в училище.

* Работа с талантливи деца:
  + Изобразително изкуство

Три деца от групата (Даниел, Калоян, Моника) проявяват интерес към допълнителни изобразителни дейности. На тях предложихме допълнителни материали за апликиране, моделиране и рисуване. Подкрепата беше организирана в теми като: „Есенно настроение“, „Плувай, рибке!“, „Нарисувай морето“, „Зимни вълшебства“, „Кой живее в джунглата“, „Нарисувай пролетта“. Очакваните резултати при общата подкрепа в тази област бяха децата да усъвършенстват умението си за изобразяване на човешка фигура в поза на движение, да подобрят техниката си на рисуване с темперни бои, да развият усета си за комбиниране на цветовете, да усъвършенстват фината моторика чрез оцветяване на мандали, на различни тематични картинки и зашиване с игла на стилизирани люспи върху тялото на рибката, която са нарисували преди това.

* + Музика

Две деца (Емир, Карина) проявиха засилен интерес към музиката и се изявяваха на концерти с микрофон в групата като изпълняваха солово песни. Част от тези деца подготвиха и песни извън репертоара на детската градина с помощта на своите родители и ги изпълниха с радост пред цялата група. Добрите танцьори в групата показаха чувство за ритъм и движение с импровизирани от тях танци на същите концерти пред останалите деца. Развивахме уменията за слушане и разбиране на музиката и за изпълнителско майсторство и в темите „Музиката и книгите“, „Да се хванем на хорце“, „Коладе, ладе“, „Валс на пролетта“ и др.

* + Спорт

Децата, които проявиха интерес към спорта и тези, които се нуждаеха от подкрепа за подобряване на физическата си дееспособност се включиха в „Йога за деца“ като заниманията се провеждаха всяка седмица и децата много харесаха тази дейност.

* Дейности за обща подкрепа с цялата група:

Във всяка от допълнителните дейност за обща подкрепа се даде възможност на всички деца от групата, да се включват в тази дейност, която предпочитат. Поради спецификата на педагогическото взаимодействие в детската градина и възрастовите особености на децата много често в дейностите се включваха както децата с потребност от обща подкрепа, така и всички останали деца от групата. Специално внимание се обърна на развитието на фината моторика на всички деца чрез различни дейности, изискващи контрол над движенията на пръстите. В тези дейности децата усъвършенстваха уменията си и изградиха нови умения.

Педагогическият екип на група „Дъга“ съумя да осигури на децата в групата адекватна на потребностите им обща подкрепа през учебната 2020/2021 г. като им осигури включване в разнообразни и интересни за тях дейности.

През следващата учебна година ще се изработи нов план за дейности по приобщаващото образование съобразно с потребностите на децата от новата група, с която предстои да работим.

Изготвил: Педагогически екип: ст. учител С. Лазарова

ст. учител В. Рангелова